钦定古今图书集成/明伦汇编/氏族典/第032卷 > 《廖用贤尚友录》 > 封回
## 钦定古今图书集成/明伦汇编/氏族典/第032卷 > 《廖用贤尚友录》 > 封回

按《魏书封懿传》：“懿子元之，元之弟子磨奴。磨奴以族
子叔念为后，高祖赐名回。回父鉴，即太尉奕之后也。
回，皇兴初为中书学生，袭爵富城子，累迁太子家令。
世宗即位，以回行华州事。回在州鞭中散大夫党智
孙，为尚书左丞韦绩纠奏，免。寻除镇远将军、安州刺史，征为太尉长史，频行定州、徐州事，寻除后将军、汾”
州刺史。肃宗初，转凉州刺史，加右将军，固辞不拜。仍
授平北将军、瀛州刺史。寇乱之后，加以水潦，百姓困
乏，回表求赈恤，免其兵调，州内赖之。又为度支尚书，
寻转都官尚书、冀州大中正。灵太后临朝，召百官问
得失，群臣莫敢言。回请肃刑书以惩未犯。太后意纳
之而不能用。转为七兵尚书，领御史中尉。尚书右仆
射元钦与从父兄丽妻崔氏奸通，回乃劾奏，时人称
之。除镇东将军、冀州刺史。肃宗末，征为殿中尚书。频
表逊职，以为右光禄大夫。庄帝初，遇害于河阴，时年
七十七。赠侍中、车骑大将军、司空公、定州刺史，谥曰
孝宣。